
–	ob upoštevanju členov 150(5) in 136(4) Poslovnika Parlamenta,
A.	ker so v Gvineji Bissau 23. novembra 2025 potekale splošne volitve; ker glavna opozicijska stranka PAIGC na njih ni smela kandidirati;
B.	ker je vojaška skupina pod vodstvom generala Horte N’Tama 26. novembra 2025 s silo prevzela oblast in na predvečer uradne razglasitve volilnih izidov nezakonito prekinila volilni proces; ker so se zaradi vezi med vodjo državnega udara in mandatarjem, predsednikom Embalójem, pojavile resne obtožbe, da se je z državnim udarom preprečil njegov poraz na volitvah;
C.	ker so protestniki pozvali oblasti, naj objavijo volilne izide; ker vojaška hunta hudo zatira državljanske svoboščine in se poroča o kršitvah človekovih pravic protestnikov in novinarjev, pri čemer je bilo samovoljno pridržanih vsaj 18 oseb, med njimi vladni uslužbenci, mirovni sodniki in vodje politične opozicije;
D.	ker so bili vodje politične opozicije aretirani na dan državnega udara in so odtlej pridržani v osamitvi, ne da bi imeli dostop do obrambe;
E.	ker se je predsedniški kandidat Fernando Dias da Costa zatekel na nigerijsko veleposlaništvo; ker je predsednik Embaló smel zapustiti državo;
F.	ker je bilo sodelovanje Gvineje Bissau v Afriški uniji, Skupnosti portugalsko govorečih držav in Gospodarski skupnosti zahodnoafriških držav začasno prekinjeno, dokler se znova ne vzpostavi ustavni red;
1.	odločno obsoja, da je vojska 26. novembra 2025 prevzela oblast in prekinila volilni proces; zavrača neustavno menjavo vlade in poziva, naj se v Gvineji Bissau takoj znova vzpostavi ustavni red in nadaljuje volilni postopek;
2.	odločno obsoja, da varnostne sile proti prebivalstvu nesorazmerno uporabljajo silo; poziva vse strani, naj se vzdržijo nasilja; poziva, naj se izvede neodvisna preiskava kršitev človekovih pravic in zagotovi, da bodo odgovorni za državni udar in kršitve človekovih pravic odgovarjali za ta dejanja;
3.	zahteva, naj se takoj in brezpogojno izpustijo vodje politične opozicije Domingos Simões Pereira, Octávio Lopes, Marciano Indi in Roberto Mbesba ter vse druge samovoljno pridržane osebe;
4.	obsoja, da hunta nasilno zatira aktiviste, novinarje, zagovornike človekovih pravic in civilno družbo; poziva, naj se odpravijo vse omejitve za neodvisne medije in naj se končajo vse oblike preganjanja civilne družbe;
5.	poziva volilno komisijo Gvineje Bissau, naj objavi preverjene volilne izide, ne da bi se v to vmešala vojska ali politika;
6.	poziva, naj med vsemi glavnimi deležniki poteka vključujoč politični dialog, ki bi ga podprli regionalni akterji, da se bodo izvedle strukturne reforme za okrepitev demokracije in pravne države;
7.	poziva EU, naj takoj pregleda svoje sporazume in finančna sredstva, naj poskrbi, da se s sredstvi za sodelovanje ne bi krepile hunta ali druge avtoritarne strukture, in naj da prednost podpori za demokratično civilno družbo;
8.	poziva Svet, naj razmisli o omejevalnih ukrepih proti tistim, ki so odgovorni za državni udar in vsesplošne kršitve človekovih pravic;
9.	naroči svoji predsednici, naj to resolucijo posreduje Svetu, Komisiji, oblastem Gvineje Bissau, afriškim regionalnim organizacijam, Skupnosti portugalsko govorečih držav in Organizaciji združenih narodov.

